彈琴效賈島體
作者：歐陽修
朝代：宋

paragraphs: 古人不可見，古人琴可彈。
彈爲古曲聲，如與古人言。
琴聲雖可聽，琴意誰能論。
橫琴置牀頭，當午曝背眠。
夢見一丈夫，嚴嚴古衣冠。
登牀取之坐，調作南風絃。
一奏風雨來，再鼓變雲煙。
鳥獸盡嚶鳴，草木亦滋蕃。
乃知太古時，未遠可追還。
方彼夢中樂，心知口難傳。
既覺失其人，起坐涕汍瀾。